Nabo krever 3,3 millioner etter felling av sitkagrantrær

— Det er den summen det vil koste å få skogen tilbake, mener mannen som saksøker sin nabo for ulovlig hogst i et friområde i Tananger.

Publisert: Publisert: 16. desember 2014

For å sikre siktlinje til sjøen felte naboen flere trær på 51-åringens tomt. Partene i tvistesaken er uenige om blant annet når og hvor mange trær som ble felt og om naboen hadde fått lov av 51-åringens far. Tirsdag ettermiddag var retten på befaring i området. Foto: Kristian Jacobsen

Denne artikkelen er over fem år gammel

Tirsdag startet tvistesaken i Stavanger tingrett hvor en 51 år gammel mann saksøker sin sju år eldre nabo for å ha felt flere trær på saksøkerens eiendom. Naboen nekter ikke for fellingen, men hevder på sin side at han hadde en muntlig avtale med 51-åringens far om at dette var i orden.

Grunnen til at trær ble felt var et ønske om å bevare en siktlinje til sjøen.

— Vi bestrider ikke at siktlinjen var der da han kjøpte tomten (i 1986 red.anm.), men trær vokser og han hadde ingen rett til å hugge dem etter hvert som de sperret for utsikten, sier 51-åringens advokat, Thor Gunnar Austin i Drøbakadvokatene A/S / advokatveiledning.

- Min plikt

Området den lille skogen ligger i er regulert til friområde. Under tvistesakens første dag kom det like fullt frem at Sola kommune ikke har kommet med pålegg om at skogen i det uttynnede området må opparbeides på ny.

På spørsmål fra tingrettsdommer Rune Høgberg om saksøkeren har økonomiske interesser i skogen, svarte 51-åringen følgende:.

— Nei, men jeg mener det er min plikt som grunneier å tilbakeføre den.

Gjennom sin advokat viste 51-åringen blant annet til at den lokale velforeningen også mener at skogen er viktig.

Saksøkeren tvilte videre på at hans far, som eide tomten før ham, hadde gitt naboen lov til å felle trær. Blant annet påpekte 51-åringen at en må søke kommunen for å få felle trær i et friområde og at hans far mente det var viktig å følge lovverket.

Tilbød erstatning

I 2013 var saken oppe i Sola forliksråd uten at partene kom til enighet. Saksøkte har også tilbudt 51-åringen 125.000 kroner i erstatning.

— Ikke fordi min klient erkjenner skyld, men fordi han ønsker å få saken ut av verden. Den har vært en stor belastning for ham, sier saksøktes advokat, Eyolf Lund i advokatfirmaet Legal.

Tilbudet ble ikke godtatt og saken endte dermed i tingretten.

- Norges dyreste trær?

Mens 51-åringen mener at naboen har felt i overkant av 100 trær, innrømmer saksøkte å ha hugget mellom 25 og 30 i løpet av de siste 26 årene.

— De siste årene har jeg hugget 6-7, sier den saksøkte mannen i sin partsforklaring.

Før saken kom opp i Sola forliksråd ble det innhentet opplysninger fra en takstmann som estimerte at det ville koste rundt 67.000 kroner å så ny skog. Denne rapporten er ifølge 51-åringens advokat ikke verdt papiret den er skrevet på.

— Takstmannen har ikke tatt høyde for hvor gamle trærne var. Han har regnet ut prisen på ved, men det er ikke det denne saken handler om, sier Austin.

Dermed ble det innhentet en ny rapport. Denne gangen fra en selvstendig næringsdrivende skogingeniør fra Østlandet. Hans regnestykke viser at tilbakeføring av skogen vil koste 3,3 millioner kroner.

— Kravet har altså økt med 5000 prosent siden forliksrådet. Dette må være Norges dyreste trær. 3,3 millioner kroner er nærmest hinsides enhver fornuft, mener advokat Lund.

Må kjøpes i utlandet

3,3 millioner kroner er hva det vil koste å kjøpe høye sitkagrantrær fra utlandet, frakte dem til Norge og plante dem i friområdet i Tananger. I skogingeniørens regnestykke settes blant annet 20.000 kroner av til politieskorten som må til for å frakte de lange trærne på norske veier.

Flere sakkyndigvitner som var med på befaring i det aktuelle området tirsdag ettermiddag, omtalte tanken som «fullstendig dødfødt». Også skogingeniøren understreker i sin rapport at denne fremgangsmåten i praksis vil være så godt som umulig å gjennomføre.

— Husk også at Fylkesmannen i Rogaland nylig har uttalt at sitkagrantrær er uønskede på Jæren, sier saksøktes advokat, Eyolf Lund.

Onsdag vil blant annet en annen nabo vitne i tvistesaken.